มันนี่ทูเดย์
ทริสฯ คงเครดิต บตท.
15 พ.ย. 2559

ทริสฯ คงเครดิต บตท.
บริษัท ทริสเรทติ้ง ประกาศคงอันดับเครดิตองค์กรและพันธบัตรไม่ด้อยสิทธิ ไม่มีหลักประกันของบรรษัทตลาดรองสินเชื่อที่อยู่อาศัย (บตท.) ที่ระดับ “AA-” ด้วยแนวโน้ม “Stable” หรือ “คงที่” โดยสถานะทางธุรกิจของ บตท. ถูกจำกัดด้วยคุณภาพสินทรัพย์ที่ถดถอยลงอย่างรวดเร็ว และคาดว่าจะส่งผลกระทบต่อผลกำไรในปี 2559 อย่างไรก็ดี ทริสเรทติ้งยังเชื่อว่านโยบายของรัฐบาลที่ยังสนับสนุนการมีตลาดรองสินเชื่อที่อยู่อาศัยในไทย จะยังทำให้ บตท.มีบทบาทสำคัญในภารกิจดังกล่าวต่อไปโดยได้รับการสนับสนุนจากรัฐบาล
แอสเซทฯจับมือคิง เพาเวอร์
นายจิรภัทร วีรชยทองคำ รองกรรมการผู้จัดการ บริษัท แอสเซท ไบร์ท (ABC) เปิดเผยว่า บริษัทได้จับมือกลุ่มบริษัท คิง เพาเวอร์ เปิดช่องทางชำระสินค้าผ่านช่องทาง WeChat Pay ให้กับนักท่องเที่ยวชาวจีนที่มาเที่ยวในไทย พร้อมเปิดชำระใน “คิง เพาเวอร์” ทั้ง 4 สาขา ที่ ดาวน์ทาวน์ คอมเพล็กซ์ (ซอยรางน้ำ) ศรีวารี คอมเพล็กซ์, พัทยา คอมเพล็กซ์ และคิง เพาเวอร์ ภูเก็ต  ซึ่งปัจจุบันมีนักท่องเที่ยวชาวจีนเข้ามาท่องเที่ยวในไทย 8 ล้านคน/ปี และมีการใช้จ่ายเงิน 4.2 แสนล้านบาท